Trê ponts che a pesin tant, pe classifiche in gjenerâl e in cheste classifiche in particolâr, e soredut une vitorie che e mancjave di cinc partidis. Te partide di Empoli no si viôt chel Udin bielon che al à zuiât cul Napoli in Cope Italie, ma une scuadre avonde concrete, che di une bande e à ancje un tic di fortune e di chê altre no i ven dât un rigôr a pro e i ven sivilât un altri rigôr cuintri che nol è. Une formazion che e je mancul dinamiche dai parons di cjase, che però e rive a cjatâ la strade dal gol e cul doi a un finâl al vierç inte maniere miôr la seconde part dal campionât 2014/2015.
L’Empoli al fâs valê une cierte predominance teritoriâl, ma si esprim plui su liniis orizontâls. L’Udin no si scompon, denant de vivarositât di Saponara e Pucciarelli, e dopo un pâr di conclusions dai toscans al imbastìs une biele manovre cun Kone e Widmer che e met fûr scuare la difese aversarie e i da a Allan la bale juste par un cross milimetric par Di Natale che cul cjâf le bute tal sac daûr di Sepe.
La reazion dai parons di cjase e ven vuidade di Pucciarelli, che cu la sô pression al met in dificoltât Piris. Al è in chest contest che al rive il gol dal un a un: un cross di Pucciarelli al sbat su la spale di Danilo, l’arbitri Ghersini al viôt il balon fermât cuntun braç e al decît pal penalty che Saponara al tire a bersai. Il risultât al reste chel fin ae fin de prime frazion.
Il secont timp si vierç cul Empoli che al frache sul aceleratôr e al rive a zuiâ plui svelt e plui in verticâl, ma nol cjate la strade dal gol, ni cun Vecino ni cun Pucciarelli. I va miôr al Udin che cuntun cross che al devente un tîr di Widmer al pescje il doi a un. A un cuart di ore de fin l’Udin al piert Kone che, za amonît, al ven butât fûr di Ghersini par vie di un colp cul comedon cuintri di Valdifiore. Cualchi minût plui tart al sarès un rigôr pal Udin, ma il diretôr di gare no si inacuarç dal colp cu la man di Rugani. Ae fin i empolês a provin ancjemò a sburtâ indenant, ma l’Udin al ten bot.
Domenie che e ven la scuadre di balon furlane e varà di zuiâ cuintri de Juve. Al è ben e al conven preparâsi par une partide di cheste fate cun trê ponts pesants inte sachete.
fur_Latn fur_Latn fur_Latn fur_Latn fur_Latn